Íslenski Eurovision-hópurinn, með systurnar Elínu, Betu og Sigríði og bróður þeirra Eyþór fremst í flokki, ók til Keflavíkur í rauðabítið og flaug af stað áleiðis til Tórínó á Ítalíu laust fyrir átta í morgun. Með í för eru einnig bakraddasöngvarar, leikstjóri, stílisti og höfundurinn Lay Low svo nokkur séu nefnd. Fjölmiðlafulltrúinn Rúnar Freyr Gíslason segir stemmninguna í hópnum með allra besta móti.
Það var sungið á leiðinni í strætónum sem keyrði okkur til Keflavíkur; systrastrætóinn. Alveg eins og Daði var með Gagnamagnsvagninn þá hefur strætó búið til systravagninn. Við fórum í honum hingað til Keflavíkur í miklu stuði og það vonandi veit á að það verði gaman hjá okkur. Það eru allir að fara þarna út til þess að hafa gaman og standa sig.
Systurnar stíga á svið í undankeppninni hinn 10. maí, og það verður í nógu að snúast hjá hópnum fram að því.
Það er nákvæmlega þannig. Við eigum æfingu strax á morgun og svo eru fleiri æfingar. En svo eru þetta líka blaðamannafundir og opnunarhátíð, víðtöl og alls konar í bland við æfingar.